Peugeot 407

Το **Peugeot 407** ήταν ένα μεσαίο αυτοκίνητο της κατηγορίας D, που παρήχθη από τη γαλλική αυτοκινητοβιομηχανία Peugeot, από τον Απρίλιο του 2004 έως τον Δεκέμβριο του 2010, αν και η εκδοχή 407 κουπέ διατηρήθηκε στην παραγωγή έως τον Δεκέμβριο του 2011. Αντικατέστησε το Peugeot 406 και αντικαταστάθηκε τον Ιανουάριο του 2011, μαζί με το μεγαλύτερο Peugeot 607, από το Peugeot 508. Συνολικά κατασκευάστηκαν 896.400 αντίτυπα σειράς 407, αριθμός κατά πολύ μικρότερος από τα 1.667.944 αντίτυπα του προκατόχου Peugeot 406.

Στα πλαίσια της πολιτικής του τότε Ομίλου PSA, το 406 μοιραζόταν το σασί και το μηχανικό υπόβαθρο με το Citroën C5 πρώτης γενιάς και με το ακόμα μεγαλύτερο (συνολικού μήκους κοντά στα 5 μέτρα) Citroën C6 πρώτης γενιάς, αν και δεν διέθετε την υδροπνευματική ανάρτηση της Citroën. Επίσης και η εξωτερική εμφάνιση και των τριών αυτών μοντέλων ήταν εντελώς διαφορετική μεταξύ τους, σε βαθμό που ο εξωτερικός παρατηρητής να μην μπορεί να αντιληφθεί τη συγγένεια.

## Εκδοχές αμαξώματος
[thumb|left|Η παρουσίαση του Peugeot 407 Coupé στο Σαλόνι Αυτοκινήτου της [Φρανκφούρτης τον Σεπτέμβριο του 2005.]]

Το 407 ήταν ο διάδοχος του άκρως επιτυχημένου Peugeot 406 και παρουσιάστηκε για πρώτη φορά ως σεντάν στον Τύπο αυτοκινήτου στο Παρίσι τον Δεκέμβριο του 2003, αν και πολλοί δημοσιογράφοι προηγουμένως πίστευαν ότι θα ονομαζόταν 506 ή 507, λόγω της σημαντικής αύξησης του μήκους του κατά 12 εκατοστά στην έκδοση 407 σεντάν ως προς το 406 σεντάν. Για πρώτη φορά μπήκε στη μαζική παραγωγή και κυκλοφόρησε στη Γαλλία τον Απρίλιο του 2004, ενώ ειδικότερα στην Ελλάδα κυκλοφόρησε για πρώτη φορά στα μέσα Mαΐου και στο Ηνωμένο Βασίλειο η δεξιοτίμονη εκδοχή εισήχθη επίσημα στο The Sunday Times Motorshow Live στις 27 Μαΐου 2004.

Η 5-πορτη εκδοχή station wagon, που κυκλοφόρησε επίσημα ως **Peugeot 407 SW**, έφτασε στην αγορά τον Σεπτέμβριο του 2004, μόλις λίγους μήνες μετά το sedan, και είχε χώρο αποσκευών όγκου 489 λίτρων, έναντι 407 λίτρων του σεντάν. Το 2-πορτο κουπέ παρουσιάστηκε στο Σαλόνι Αυτοκινήτου της Φρανκφούρτης τον Σεπτέμβριο του 2005 και κυκλοφόρησε για πρώτη φορά στη Γαλλία και στη Γερμανία τον Δεκέμβριο του 2005, ενώ στα άλλα κράτη τον Ιανουάριο του 2006. Το **407 Coupé** ήταν ο επίσημος διάδοχος του **406 Coupé**.

## Βάρος

* 1.415 κιλά (1.8 βενζίνης sedan)
* 1.475 κιλά (2.0 βενζίνης sedan)
* 1.555 κιλά (2.2 βενζίνης sedan)
* 1.580 κιλά (2.0 ντίζελ sedan)
* 1.591 κιλά (2.2 βενζίνης sedan Auto)
* 1.616 κιλά (2.0 ντίζελ sedan Auto)
* 1.646 κιλά (2.2 βενζίνης station wagon Auto)
* 1.660 κιλά (3.0 βενζίνης sedan Auto)
* 1.671 κιλά (2.0 ντίζελ station wagon Auto)
* 1.715 κιλά (3.0 βενζίνης station wagon Auto)
* Ειδικά το Coupé : 1.640 - 1.800 κιλά.

## Ανανεώσεις
[thumb|left|Peugeot 407 2.0 HDi Confort του 2010 στη [Χιλή.]]

Τον Ιούνιο του 2006 έγινε ένα πρώτο λίφτινγκ αλλά μόνο στο σεντάν και στο στέισον βάγκον. Τον Ιούλιο του 2008, για τη σεζόν (model year) του 2009, όλες οι εκδοχές αμαξώματος υπέστησαν μια ακόμα ελαφρά αισθητική ανανέωση, που κυκλοφόρησε για πρώτη φορά σε κάποιες χώρες τον Αύγουστο και τον Σεπτέμβριο, ενώ στην Ελλάδα έφτασε τον Νοέμβριο του 2008. Σύντομα όμως, λόγω της παγκόσμιας οικονομικής κρίσης που ξέσπασε από τους πρώτους μήνες παραγωγής της δεύτερης φάσης του 407, οι περισσότεροι κινητήρες βενζίνης διακόπηκαν από τον Μάρτιο του 2009 στο Ηνωμένο Βασίλειο και αρκετές ακόμα χώρες της Ευρώπης.
[thumb|right|Ο κινητήρας 2.946 cm³ 24-βάλβιδος V6 σε Peugeot 407 σε φωτογραφία του 2006. Αναπτύχθηκε σε συνεργασία του [Groupe PSA|Ομίλου PSA και της Renault (στην PSA ήταν γνωστός ως ES9 και στη Renault ως L7X) και ήταν εξ ολοκλήρου από αλουμίνιο. Εκτός του 407, χρησιμοποιήθηκε (1997 - 2010) και στα Citroën Xantia, Citroën XM, Citroën C5, Citroën C6 πρώτης γενιάς, Citroën C8, Peugeot 406, Peugeot 605, Peugeot 607, Renault Laguna 1ης και 2ης γενιάς, Renault Safrane, Renault Espace τρίτης γενιάς, Renault Avantime και Renault Clio δεύτερης γενιάς στην ειδική έκδοση Clio V6.]]

Μεταξύ των κινητήρων του 407 που διακόπηκαν τότε, ήταν και ο κορυφαίος βενζίνης 3.0 λίτρων V6 24-βάλβιδος στο κουπέ, αν και στα 407 σεντάν και στέισον βάγκον είχε διακοπεί ήδη από το 2006, μετά από μόλις 2 έτη στο Peugeot 407, λόγω ανυπαρξίας ζήτησης. Για την ακρίβεια πάντως, ο κυβισμός αυτού του κινητήρα, που ήταν γνωστός στον τότε Όμιλο PSA ως «ES9», ήταν 2.946 cm³ και, επομένως, η επίσημη στρογγυλοποίηση ήταν κάπως ανακριβής.

## Αντικατάσταση του 407

Η παραγωγή των σεντάν και στέισον βάγκον έληξε τον Δεκέμβριο του 2010 και ο διάδοχος έφτασε τον Ιανουάριο του 2011 και ήταν το Peugeot 508, αν και ειδικότερα η εκδοχή αμαξώματος 407 Coupé διατηρήθηκε στην παραγωγή για έναν ακόμα χρόνο, έως τον Δεκέμβριο του 2011.

Εδώ πρέπει να αναφερθεί ότι το 2010 ξεκίνησε να παράγεται και να διατίθεται στην Κίνα ένα μοντέλο με την ονομασία Peugeot 408, το οποίο από το 2014 βρίσκεται στη δεύτερη γενιά του. Παρά το όνομά του, ωστόσο, δεν πρόκειται για διάδοχο του Peugeot 407, αλλά για μια εκδοχή σεντάν με μακρύτερο μεταξόνιο του Peugeot 308 hatchback. Μέχρι σήμερα το Peugeot 408 κατασκευάζεται και διατίθεται στην Κίνα, στη Μαλαισία, στην Αργεντινή για τη Νότια Αμερική και στη Ρωσία, και είναι ένα επίσης μικρομεσαίο οικογενειακό μοντέλο της κατηγορίας C, που έχει λίγο υψηλότερη εμπορική τιμή για την κατηγορία του.

## Ετήσια παραγωγή

Παρακάτω παρουσιάζονται τα ετήσια νούμερα παραγωγής. Στον πίνακα φαίνεται ότι αν τα πρώτα χρόνια ξεκίνησε με καλές πωλήσεις, με τον μέγιστο αριθμό παραγωγής να καταγράφεται το 2005, με 259.000 αντίτυπα, από τα οποία τα 57.000 πωλήθηκαν εκτός Ευρώπης, από το 2006 άρχισε μια κατακόρυφη πτώση από χρόνο σε χρόνο. Από τα τέλη του 2008 και μετά, οι πωλήσεις επλήγησαν βαρύτατα από την παγκόσμια οικονομική κρίση του 2008, σε συνδυασμό και με την ολοένα και εντονότερη στροφή του κοινού προς τα SUV και τα crossover, με αποτέλεσμα η παραγωγή του 407 να πέσει το 2009 και το 2010 σε αμελητέα νούμερα και να διακοπεί επειγόντως τον Δεκέμβριο του 2010.
[thumb|right|[Πλευρά οδήγησης|Δεξιοτίμονο Peugeot 407 ST Executive station wagon του 2006, τον Ιούνιο του 2015, στο Μπράιτον, Μελβούρνη, Αυστραλία.]]
thumb|right|Peugeot 407 Coupé V6 HDi (3.0 λίτρων) bi-turbo FAP 240 hp Automatik Platinum σε φωτογραφία τον Ιούλιο του 2010.

Οι χρονολογίες δίνονται σε ημερολογιακά έτη και όχι σε σεζόν (model years).

Με συνολικά 896.400 αντίτυπα, το 407 δεν πλησίασε καν τα 1.667.944 αντίτυπα του προκατόχου Peugeot 406. Ειδικότερα στη Γερμανία, πωλήθηκαν συνολικά 57.411 αντίτυπα του Peugeot 407 μεταξύ του 2004 και του 2011, με το μέγιστο νούμερο να καταγράφεται το 2005, με 18.303 πωλήσεις, ενώ μετά το 2006 σημειώθηκε μια ολική κατάρρευση της ζήτησης.

## Αναφορές


## Εξωτερικοί σύνδεσμοι

* www.peugeotlogic.com/models/ The Peugeot 407 (όλα τα τεχνικά στοιχεία).
* Γνωριμία με το Peugeot 407 (4Τροχοί - Μάιος 2004)
* Γνωριμία με το Peugeot 407 Coupé (4Τροχοί - Δεκέμβριος 2005)
* Δοκιμή του Peugeot 407 2.2 (4Τροχοί - Αύγουστος 2004)
* Δοκιμή του Peugeot 407 SW 2.0 και 2.2 (4Τροχοί - Φεβρουάριος 2005)
* Σύντομη δοκιμή του Peugeot 407 μετά την ανανέωση (4Τροχοί - Αύγουστος 2008)

Κατηγορία:Μοντέλα Peugeot
Κατηγορία:Μεσαία αυτοκίνητα
Κατηγορία:Αυτοκίνητα ράλλυ
Κατηγορία:Γαλλικά αυτοκίνητα